নিজস্ব প্রতিবেদন : সল্টলেকের দত্তাবাদে বস্তিতে আগুন। পুড়ে ছাই কমপক্ষে ২২টি ঝুপড়ি। বেশ কয়েকটি ঝুপড়িতে আগুন লাগে এদিন সকালে। প্রায় ঘণ্টাখানেকের চেষ্টায় নিয়ন্ত্রণে আসে আগুন। আগুন লাগার খবর পেয়ে ঘটনাস্থলে পৌঁছন দমকল মন্ত্রী সুজিত বসু। স্থানীয়রা জানিয়েছেন, এদিন সকাল ৯টা নাগাদ আচমকা-ই আগুন লেগে যায় ১১৪ নম্বর ওয়ার্ড লাগোয়া বস্তিতে। গ্যাস সিলিন্ডার ফেটেই আগুন ধরে যায় ঝুপড়িতে। সঙ্গে সঙ্গেই খবর দেওয়া হয় দমকলে। ঘটনাস্থলে পৌঁছয় দমকলের ৩ টি ইঞ্জিন। যুদ্ধকালীন তত্পরতায় শুরু হয় আগুন নেভানোর কাজ। দমকলকর্মীদের সঙ্গে স্থানীয় বাসিন্দারাও হাত লাগান আগুন নেভানোর কাজে। ঝুপড়ির কাছেই একটি পুকুর ছিল। ফলে সহজেই মেলে পর্যাপ্ত জল। ঘণ্টাখানেকের চেষ্টায় নিয়ন্ত্রণে আসে আগুন। এদিকে আগুন লাগার খবর পাওয়ার সঙ্গে সঙ্গেই ঘটনাস্থলে পৌঁছন দমকল মন্ত্রী সুজিত বসু। সেখানকার বাসিন্দাদের সঙ্গে কথা বলে খোঁজ নেন পরিস্থিতির। প্রসঙ্গত, শুক্রবার দমকলমন্ত্রী হিসেবে দায়িত্ব গ্রহণ করেন সুজিত বসু।